Felhívás
Projekt 4
 - Csendélet -

Csík Terület Ifjúsági Tanácsa, az Erdélyi Összművészeti Egyesület  és a Projekt csoport meghirdeti a Projekt 4-et, melyre két kategóriában lehet pályázni:

-	Az előző Projektek teljes tematikai szabadságával szemben ezúttal egy nagy téma köré szerveződik a kiállítás: a csendélet alapvető műfaj a művészet történetében. Néhány korszakban nagyon hansúlyosan volt jelen, máskor háttérbe szorult ez az elsősorban festészeti műfaj, de jelenléte, mind a mai napig tagadhatatlan. Talán a vanitas-csendéletek korszaka jelentette a műfaj virágkorát, mára azonban inkább olcsó vásári képek vagy éppen souvenir-árusok jutnak eszünkbe a szó hallatán. A csendéletfestés/rajzolás ugyanakkor kitűnő ujjgyakorlatnak is számít, kötelező eleme a művészeti oktatásnak. Kihagyhatatlan a technikai lecke. 
Kérdés azonban, hogy vannak-e ma errefelé igazán jó csendéletek, melyek egy mai csendélet tárgyai, túl azon, hogy technikailag rendben vannak, képes-e egy művész ma újat hozni ebben a témában, általa/róla véleményt formálni, élő és aktuális gondolatokat megfogalmazni. Hogyan viszonyul egy mai alkotó ehhez a témához? A Projekt 4-re e téma mentén várjuk fiatal képzőművészek alkotásait. 
-	Szabad téma: - olyan alkotók jelentkezését várjuk ebben a kategóriában, akik számára a csendélet műfaja/témája közömbös. Akik szabad témában pályáznak, alkotásaik a zsűri véleményezésének függvényében bekerülhetnek a vándorkiállításra, de nem részesülhetnek a Gyergyószárhegyi Művészeti és Kulturális Központ díjaiban. 
Feltételek:
Az erdélyi fiatal képzőművészek vándorkiállítására 18 és 35 év közötti képzőművészek jelentkezését várják 2011. szeptember 30-ig a következő e-mail címre:  projekt@cstit.ro  vagy személyesen a következő címen: Csíkszereda, Szabadság tér 5. szám, postai kód 530140, Hagita megye. 
A vándorkiállítás első helyszíne: 
- a Projekt 4 első helyszíne a csíkszeredai Siló - Kortárs Művészeti Központ.  Időpont: 2011. október 10 - október 30. 
Az alkotásokat szakmai zsűri értékeli: Jánosi Antal, Siklódi Zsolt és Cristian Aurel Opriș képzőművészek.  A kiállításra beválogatott munkákról katalógus készül. Idén is díjazásra kerül sor  a Gyergyószárhegyi Művészeti és Kulturális Központ jóvoltából, de ezúttal kizárólag a csendélet témára reagáló szerzők részesülhetnek a művésztáborokban való alkotás lehetőségéből. 
                     
Jelentkezési feltételek: 
-	Korhatár: 18-35 év közötti művészek
-	Egy benevező maximum két alkotással jelentkezhet (a méreteknél kérjük vegyék figyelembe, hogy az alkotásokat több ízben is mozgatni, szállítani kell).  Maximum képméret: 100 x 100 cm, térbeli alkotások, szobrok, installációk csomagolt állapotban ne haladják meg az 50 x 50 x 50 cm-t
-	A beérkező munkák az elmúlt két évben készült alkotások lehetnek. 2010 előtti alkotásokat nem fogadunk el.  A  munkák beérkezési határideje szeptember 30. A kiállításra be nem válogatott alkotásokat október 30-ig a szervezők visszajuttatják az alkotóknak. A munkák hátára kérjük feltüntetni az alkotó nevét, az alkotás címét, méretét, technikáját és évszámát.
-	A munkákkal együtt CD-n vagy DVD-n kérjük:  a kitöltött jelentkezési lapot, mely a projekt@cstit.ro email címről igényelhető; egy szakmai önéletrajzot; egy portrét (300 dpi, legalább 4 megapixel). 

 Fontos a csomagolás! A pályázók a csomagolásnál tartsák szem előtt, hogy a vándorkiállítás különböző helyszíneire való szállításánál a csomagolást többször is használni kell. A nem megfelelően csomagolt alkotásokért a szervezők nem vállalják a felelősséget. 
A Projekt 4 támogatói: Kulturális és Örökségvédelmi Minisztérium, Hargita Megye Tanácsa.
Részletekért érdeklődhetnek a 0747-115337-es telefonszámon hétköznaponként 8 és 16 óra között, valamint a fenti e-mail címen. 
A szervezők